title: Regulamentul de punere în aplicare (UE) 2019/791 al Comisiei din 16 mai 2019 de modificare pentru a 302-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida

text:
                  17.5.2019

                  RO

                  Jurnalul Oficial al Uniunii Europene

                  L 129/1

         REGULAMENTUL DE PUNERE ÎN APLICARE (UE) 2019/791 AL COMISIEI
         din 16 mai 2019
         de modificare pentru a 302-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida (1), în special articolul 7 alineatul (1) litera (a) și articolul 7a alineatele (1) și (5),
         întrucât:

                     (1)

                     Anexa I la Regulamentul (CE) nr. 881/2002 conține lista persoanelor, a grupurilor și a entităților cărora li se aplică înghețarea fondurilor și a resurselor economice în temeiul regulamentului respectiv.

                     (2)

                     La 14 mai 2019, Comitetul pentru sancțiuni al Consiliului de Securitate al Organizației Națiunilor Unite a hotărât să adauge o mențiune pe lista persoanelor, a grupurilor și a entităților cărora li se aplică înghețarea fondurilor și a resurselor economice, precum și să elimine o mențiune de pe lista respectivă. Prin urmare, anexa I la Regulamentul (CE) nr. 881/2002 ar trebui modificată în consecință.

                     (3)

                     Pentru a se asigura eficacitatea măsurilor prevăzute în prezentul regulament, acesta ar trebui să intre în vigoare imediat,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 881/2002 se modifică în conformitate cu anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 mai 2019.

                  Pentru Comisie,

                  Pentru Președinte,

                  Șeful Serviciului Instrumente de Politică Externă

            (1)  JO L 139, 29.5.2002, p. 9.

            ANEXĂ
            Anexa I la Regulamentul (CE) nr. 881/2002 se modifică după cum urmează:

                        1.

                        La rubrica „Persoane juridice, grupuri și entități” se adaugă următoarea mențiune: „Islamic State in Iraq and the Levant – Khorasan (ISIL - K) [alias (a) ISIL Khorasan, (b) Islamic State's Khorasan Province, (c) ISIS Wilayat Khorasan, (d) ISIL's South Asia Branch, e) South Asian Chapter of ISIL]. Alte informații: Statul Islamic în Irak și Levant - Khorasan (ISIL - K) a fost format la 10 ianuarie 2015 de un fost comandant al Tehrik-e Taliban Pakistan (TTP) și a fost instituit de foști comandați ai facțiunii Taliban care au depus jurământul de loialitate față de Statul Islamic în Irak și Levant (entitate înscrisă pe listă sub numele de Al-Qaida in Iraq). ISIL - K a revendicat numeroase atacuri, atât în Afganistan, cât și în Pakistan. Data desemnării menționată la articolul 7e litera (e): 14.5.2019.”

                        2.

                        Se elimină următoarea mențiune de la rubrica „Persoane fizice”: „Nessim Ben Mohamed Al-Cherif Ben Mohamed Saleh Al-Saadi [alias (a) Nassim Saadi, (b) Dia el Haak George, (c) Diael Haak George, (d) El Dia Haak George, (e) Abou Anis, (f) Abu Anis]. Adresa: (a) Via Monte Grappa 15, Arluno (Milano), Italia; (b) Via Cefalonia 11, Milano, Italia (domiciliu, ultima adresă cunoscută). Data nașterii: (a) 30.11.1974, (b) 20.11.1974. Locul nașterii: (a) Haidra Al-Qasreen, Tunisia; (b) Liban; (c) Algeria. Cetățenia: tunisiană. Pașaport nr.: M788331 (pașaport tunisian emis la 28.9.2001 și expirat la 27.9.2006). Alte informații: (a) aflat în detenție în Italia până la 27.4.2012; (b) numele tatălui: Mohamed Sharif; (c) numele mamei: Fatima. Data desemnării menționată la articolul 2a alineatul (4) litera (b): 12.11.2003.”


title: Regulamentul de punere în aplicare (UE) 2019/1025 al Comisiei din 18 iunie 2019 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate „Pruneaux d'Agen”/„Pruneaux d'Agen mi-cuits” (IGP)

text:
                  24.6.2019

                  RO

                  Jurnalul Oficial al Uniunii Europene

                  L 167/1

         REGULAMENTUL DE PUNERE ÎN APLICARE (UE) 2019/1025 AL COMISIEI
         din 18 iunie 2019
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate „Pruneaux d'Agen”/„Pruneaux d'Agen mi-cuits” (IGP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al indicației geografice protejate „Pruneaux d'Agen”/„Pruneaux d'Agen mi-cuits”, înregistrată în temeiul Regulamentului (CE) nr. 2066/2002 al Comisiei (2). Această modificare include o modificare a denumirii „Pruneaux d'Agen”/„Pruneaux d'Agen mi-cuits” în „Pruneaux d'Agen”

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Pruneaux d'Agen”/„Pruneaux d'Agen mi-cuits” (IGP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 iunie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 2066/2002 al Comisiei din 21 noiembrie 2002 de completare a anexei la Regulamentul (CE) nr. 2400/96 privind înscrierea unor denumiri în „Registrul denumirilor de origine protejate și al indicațiilor geografice protejate” prevăzut de Regulamentul (CEE) nr. 2081/92 al Consiliului privind protecția indicațiilor geografice și a denumirilor de origine ale produselor agricole și alimentare (Carne de Bovino Cruzado dos Lameiros do Barroso, Pruneaux d'Agen – Pruneaux d'Agen mi-cuits, Carciofo romanesco del Lazio, Aktinidio Pierias, Milo Kastorias, Welsh Beef) (JO L 318, 22.11.2002, p. 4).

            (3)  JO C 36, 29.1.2019, p. 5.


title: Regulamentul de punere în aplicare (UE) 2019/1026 al Comisiei din 21 iunie 2019 privind modalitățile tehnice pentru dezvoltarea, întreținerea și utilizarea sistemelor electronice destinate schimbului de informații și pentru stocarea acestor informații în temeiul Codului vamal al Uniunii

text:
                  24.6.2019

                  RO

                  Jurnalul Oficial al Uniunii Europene

                  L 167/3

         REGULAMENTUL DE PUNERE ÎN APLICARE (UE) 2019/1026 AL COMISIEI
         din 21 iunie 2019
         privind modalitățile tehnice pentru dezvoltarea, întreținerea și utilizarea sistemelor electronice destinate schimbului de informații și pentru stocarea acestor informații în temeiul Codului vamal al Uniunii
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 8 alineatul (1) litera (b) și articolul 17,
         întrucât:

                     (1)

                     Articolul 6 alineatul (1) din Regulamentul (UE) nr. 952/2013 (denumit în continuare „codul”) prevede că toate schimburile de informații – cum ar fi declarațiile, cererile sau deciziile – care au loc, pe de o parte, între autoritățile vamale, iar pe de altă parte, între operatorii economici și autoritățile vamale, precum și stocarea acestor informații în conformitate cu legislația vamală, trebuie să se efectueze prin utilizarea tehnicilor de prelucrare electronică a datelor.

                     (2)

                     Decizia de punere în aplicare (UE) 2016/578 a Comisiei (2) stabilește programul de lucru pentru implementarea sistemelor electronice necesare pentru aplicarea codului, care urmează să fie dezvoltate prin intermediul proiectelor enumerate în secțiunea II din anexa la respectiva decizie de punere în aplicare.

                     (3)

                     Este necesar să se specifice modalități tehnice importante pentru funcționarea sistemelor electronice, cum ar fi modalitățile de dezvoltare, testare și instalare, precum și cele referitoare la întreținere și la schimbările care urmează să fie introduse în sistemele electronice. Este necesar, de asemenea, să se specifice modalitățile referitoare la protecția datelor, actualizarea datelor, limitarea prelucrării datelor, precum și cele referitoare la dreptul de proprietate asupra sistemelor și la securitatea acestora.

                     (4)

                     Pentru a proteja drepturile și interesele Uniunii, ale statelor membre și ale operatorilor economici, este important să se stabilească normele procedurale și să se prevadă soluții alternative care urmează să fie puse în aplicare în cazul unei avarii temporare a sistemelor electronice.

                     (5)

                     Sistemul de decizii vamale, dezvoltat prin proiectul referitor la deciziile vamale din cadrul CVU menționat în Decizia de punere în aplicare (UE) 2016/578, are drept obiectiv armonizarea proceselor pentru solicitarea deciziilor vamale, pentru luarea deciziilor și gestionarea acestora la nivelul întregii Uniuni, prin utilizarea exclusivă a tehnicilor de prelucrare electronică a datelor. Prin urmare, este necesar să se stabilească normele care reglementează acest sistem electronic. Domeniul de aplicare al sistemului trebuie să fie determinat prin referire la deciziile vamale pentru care urmează să fie solicitate, luate și gestionate cu ajutorul respectivului sistem. Trebuie stabilite norme detaliate pentru componentele comune ale sistemului (portalul comercianților din UE, sistemul central de gestionare a deciziilor vamale și serviciile de informații despre clienți) și pentru componentele naționale (portalul național al comercianților și sistemul național de gestionare a deciziilor vamale), prin specificarea funcțiilor acestor componente și a interconexiunilor dintre ele.

                     (6)

                     În plus, trebuie stabilite norme cu privire la datele referitoare la autorizațiile care sunt deja stocate în sistemele electronice existente, cum ar fi sistemul serviciilor de transport maritim regulat (RSS), și în sistemele naționale și care trebuie să fie migrate în sistemul de decizii vamale.

                     (7)

                     Sistemul de gestionare uniformă a utilizatorilor și de semnătură digitală, dezvoltat prin Proiectul privind accesul direct al comercianților la sistemele europene de informații (gestionarea uniformă a utilizatorilor și semnătura digitală) menționat în Decizia de punere în aplicare (UE) 2016/578, urmează să gestioneze procesul de autentificare și de verificare a accesului pentru operatorii economici și alți utilizatori. Este necesar să se stabilească norme detaliate cu privire la domeniul de aplicare și la caracteristicile sistemului, prin definirea diverselor componente (atât a celor comune, cât și a celor naționale) ale sistemului, a funcțiilor acestor componente și a interconexiunilor dintre ele. Cu toate acestea, funcționalitatea „semnătură digitală” nu este încă disponibilă ca parte a Sistemului de gestionare uniformă a utilizatorilor și de semnătură digitală. Prin urmare, prin prezentul regulament nu se pot stabili norme detaliate cu privire la funcționalitatea respectivă.

                     (8)

                     Sistemul de informații tarifare obligatorii europene (ITOE), modernizat prin proiectul referitor la informațiile tarifare obligatorii (ITO) în cadrul CVU menționat în Decizia de punere în aplicare (UE) 2016/578, are scopul de a alinia procesele de solicitare, de luare și de gestionare a deciziilor ITO cu cerințele codului, prin utilizarea exclusivă a tehnicilor de prelucrare electronică a datelor. Prin urmare, este necesar să se stabilească normele care reglementează acest sistem. Trebuie stabilite norme detaliate pentru componentele comune ale sistemului (portalul comercianților din UE, sistemul ITOE central și monitorizarea utilizării ITO) și pentru componentele naționale (portalul național al comercianților și sistemul național ITO), prin specificarea funcțiilor acestor componente și a interconexiunilor dintre ele. În plus, proiectul își propune să faciliteze monitorizarea utilizării obligatorii a ITO, precum și monitorizarea și gestionarea utilizării extinse a ITO.

                     (9)

                     Sistemul de înregistrare și identificare a operatorilor economici (EORI), modernizat prin proiectul referitor la Sistemul de înregistrare și identificare a operatorilor economici (EORI 2) în cadrul CVU menționat în Decizia de punere în aplicare (UE) 2016/578, vizează modernizarea sistemului EORI transeuropean existent, care permite înregistrarea și identificarea operatorilor economici din Uniune și a operatorilor economici din țările terțe, precum și a altor persoane, în scopul aplicării legislației vamale a Uniunii. Prin urmare, este necesar să se stabilească normele care reglementează acest sistem, prin specificarea componentelor (sistemul EORI central și sistemele EORI naționale) și a utilizării sistemului EORI.

                     (10)

                     Sistemul operatorilor economici autorizați (AEO), modernizat prin proiectul referitor la operatorii economici autorizați (AEO) în cadrul CVU menționat în Decizia de punere în aplicare (UE) 2016/578, vizează îmbunătățirea proceselor operaționale legate de cererile și autorizațiile AEO și de gestionarea acestora. De asemenea, sistemul vizează implementarea formularului electronic care trebuie utilizat pentru cererile și deciziile AEO și punerea la dispoziția operatorilor economici a unei interfețe armonizate pentru comercianți la nivelul UE (Acces e-AEO direct pentru comercianți) pentru depunerea cererilor AEO și primirea deciziilor AEO pe cale electronică. Trebuie stabilite norme detaliate pentru componentele comune ale sistemului.

                     (11)

                     Regulamentul de punere în aplicare (UE) 2017/2089 al Comisiei (3) prevede modalități tehnice pentru dezvoltarea, întreținerea și utilizarea sistemelor electronice destinate schimbului de informații și pentru stocarea acestor informații în temeiul codului. Acest regulament de punere în aplicare acoperă în prezent sistemul de decizii vamale și sistemul de gestionare uniformă a utilizatorilor și de semnătură digitală, care au devenit operaționale în octombrie 2017. Alte trei sisteme (ITOE, EORI și AEO) vor deveni în curând operaționale, așadar trebuie prevăzute modalități tehnice și pentru acestea. Având în vedere numărul de modificări necesare ale Regulamentului de punere în aplicare (UE) 2017/2089 și din motive de claritate, regulamentul respectiv trebuie abrogat și înlocuit.

                     (12)

                     Prezentul regulament respectă drepturile fundamentale și principiile recunoscute prin Carta drepturilor fundamentale a Uniunii Europene, în special dreptul la protecția datelor cu caracter personal. Atunci când, în scopul aplicării legislației vamale a Uniunii, este necesar să se prelucreze date cu caracter personal în sistemele electronice, datele respective trebuie să fie prelucrate în conformitate cu Regulamentele (UE) 2016/679 (4) și (UE) 2018/1725 (5) ale Parlamentului European și ale Consiliului. Datele cu caracter personal ale operatorilor economici și ale altor persoane prelucrate de sistemele electronice sunt limitate la setul de date definit în anexa A titlul I capitolul 1 grupa 3 – Părți, în anexa A titlul I capitolul 2 grupa 3 – Părți și în anexa 12-01 la Regulamentul delegat (UE) 2015/2446 al Comisiei (6).

                     (13)

                     Măsurile prevăzute de prezentul regulament de punere în aplicare sunt conforme cu avizul Comitetului Codului vamal,

               ADOPTĂ PREZENTUL REGULAMENT:
         CAPITOLUL I

            DISPOZIȚII GENERALE

            Articolul 1
            Domeniu de aplicare
            Prezentul regulament se aplică următoarelor sisteme electronice dezvoltate sau modernizate prin intermediul următoarelor proiecte menționate în anexa la Decizia de punere în aplicare (UE) 2016/578:

                        (a)

                        Sistemul de decizii vamale (SDV) dezvoltat prin proiectul referitor la deciziile vamale în cadrul CVU;

                        (b)

                        Sistemul de gestionare uniformă a utilizatorilor și de semnătură digitală (GUU&SD) dezvoltat prin proiectul privind accesul direct al comercianților la sistemele de informații europene (gestionarea uniformă a utilizatorilor și semnătură digitală);

                        (c)

                        Sistemul de informații tarifare obligatorii europene (ITOE) modernizat prin proiectul privind informațiile tarifare obligatorii (ITO) în cadrul CVU;

                        (d)

                        Sistemul de înregistrare și identificare a operatorilor economici (EORI) modernizat în conformitate cu cerințele codului prin intermediul proiectului EORI2;

                        (e)

                        Sistemul operatorilor economici autorizați (AEO) modernizat în conformitate cu cerințele codului prin intermediul proiectului referitor la operatorii economici autorizați (AEO).

            Articolul 2
            Definiții
            În sensul prezentului regulament, se aplică următoarele definiții:

                        1.

                        „componentă comună” înseamnă o componentă a sistemelor electronice dezvoltată la nivelul Uniunii, care este disponibilă pentru toate statele membre;

                        2.

                        „componentă națională” înseamnă o componentă a sistemelor electronice dezvoltată la nivel național, care este disponibilă în statul membru care a creat-o.

            Articolul 3
            Puncte de contact pentru sistemele electronice
            Comisia și statele membre desemnează puncte de contact pentru fiecare dintre sistemele electronice, cu scopul de a face schimb de informații în vederea asigurării unei dezvoltări, exploatări și întrețineri coordonate a respectivelor sisteme electronice.
            Comisia și statele membre își comunică detaliile punctelor de contact și se informează reciproc fără întârziere cu privire la orice modificare a detaliilor respective.

         CAPITOLUL II

            SISTEMUL DE DECIZII VAMALE (SDV)

            Articolul 4
            Obiectul și structura SDV

               (1)   SDV permite comunicarea între Comisie, statele membre, operatorii economici și alte persoane în scopul prezentării și prelucrării cererilor și deciziilor menționate la articolul 5 alineatul (1), precum și în scopul gestionării deciziilor referitoare la autorizații, și anume a modificărilor, revocărilor, anulărilor și suspendărilor.

               (2)   SDV este alcătuit din următoarele componente comune:

                           (a)

                           un portal al comercianților din UE;

                           (b)

                           un sistem central de gestionare a deciziilor vamale („SGDV central”);

                           (c)

                           servicii de informații despre clienți.

               (3)   Statele membre pot crea următoarele componente naționale:

                           (a)

                           un portal național al comercianților;

                           (b)

                           un sistem național de gestionare a deciziilor vamale („SGDV național”).

            Articolul 5
            Utilizarea SDV

               (1)   SDV este utilizat în scopul transmiterii și al prelucrării următoarelor cereri de autorizații, precum și în scopul gestionării deciziilor referitoare la cereri sau autorizații:

                           (a)

                           autorizația de simplificare a determinării sumelor care fac parte din valoarea în vamă a mărfurilor, astfel cum se menționează la articolul 73 din cod;

                           (b)

                           autorizația de furnizare a unei garanții globale, cuprinzând o eventuală reducere sau exonerare, astfel cum se menționează la articolul 95 din cod;

                           (c)

                           autorizația de amânare a plății taxelor vamale datorate, în măsura în care permisiunea nu este acordată în legătură cu o singură operațiune, astfel cum se menționează la articolul 110 din cod;

                           (d)

                           autorizația pentru exploatarea spațiilor de depozitare temporară menționată la articolul 148 din cod;

                           (e)

                           autorizația de instituire a unor servicii de transport maritim regulat, astfel cum se menționează la articolul 120 din Regulamentul delegat (UE) 2015/2446 al Comisiei;

                           (f)

                           autorizația pentru statutul de emitent autorizat, astfel cum se menționează la articolul 128 din Regulamentul delegat (UE) 2015/2446;

                           (g)

                           autorizația de utilizare regulată a unei declarații simplificate, astfel cum se menționează la articolul 166 alineatul (2) din cod;

                           (h)

                           autorizația de vămuire centralizată, astfel cum se menționează la articolul 179 din cod;

                           (i)

                           autorizația de depunere a unei declarații vamale prin înscrierea de date în evidențele declarantului, inclusiv pentru regimul de export, astfel cum se menționează la articolul 182 din cod;

                           (j)

                           autorizația de autoevaluare, astfel cum se menționează la articolul 185 din cod;

                           (k)

                           autorizația pentru statutul de cântăritor autorizat de banane, astfel cum se menționează la articolul 155 din Regulamentul delegat (UE) 2015/2446;

                           (l)

                           autorizația de utilizare a regimului de perfecționare activă, astfel cum se menționează la articolul 211 alineatul (1) litera (a) din cod;

                           (m)

                           autorizația de utilizare a regimului de perfecționare pasivă, astfel cum se menționează la articolul 211 alineatul (1) litera (a) din cod;

                           (n)

                           autorizația de utilizare a regimului de destinație finală, astfel cum se menționează la articolul 211 alineatul (1) litera (a) din cod;

                           (o)

                           autorizația de utilizare a regimului de admitere temporară, astfel cum se menționează la articolul 211 alineatul (1) litera (a) din cod;

                           (p)

                           autorizația de exploatare a spațiilor de depozitare pentru antrepozitarea vamală a mărfurilor, astfel cum se menționează la articolul 211 alineatul (1) litera (b) din cod;

                           (q)

                           autorizația pentru statutul de destinatar agreat pentru operațiuni TIR, astfel cum se menționează la articolul 230 din cod;

                           (r)

                           autorizația pentru statutul de expeditor agreat pentru regimul de tranzit unional, astfel cum se menționează la articolul 233 alineatul (4) litera (a) din cod;

                           (s)

                           autorizația pentru statutul de destinatar agreat pentru regimul de tranzit unional, astfel cum se menționează la articolul 233 alineatul (4) litera (b) din cod;

                           (t)

                           autorizația de utilizare a unor sigilii speciale, astfel cum se menționează la articolul 233 alineatul (4) litera (c) din cod;

                           (u)

                           autorizația de utilizare a unei declarații de tranzit cu un set de date redus, astfel cum se menționează la articolul 233 alineatul (4) litera (d) din cod;

                           (v)

                           autorizația de utilizare a unui document electronic de transport ca declarație vamală, astfel cum se menționează la articolul 233 alineatul (4) litera (e) din cod.

               (2)   Componentele comune ale SDV sunt utilizate pentru cererile și autorizațiile menționate la alineatul (1), precum și pentru deciziile de gestionare referitoare la acele cereri și autorizații, atunci când respectivele autorizații sau decizii pot avea un impact în mai mult de un stat membru.

               (3)   Un stat membru poate decide că componentele comune ale SDV pot fi utilizate pentru cererile și autorizațiile menționate la alineatul (1), precum și pentru gestionarea deciziilor referitoare la acele cereri și autorizații, atunci când respectivele autorizații sau decizii au un impact numai în statul membru respectiv.

               (4)   SDV nu este utilizat pentru alte cereri, autorizații sau decizii decât cele enumerate la alineatul (1).

            Articolul 6
            Autentificare și acces la SDV

               (1)   Autentificarea și verificarea accesului operatorilor economici și al altor persoane în scopul accesului la componentele comune ale SDV se efectuează utilizând Sistemul de gestionare uniformă a utilizatorilor și de semnătură digitală (GUU&SD) menționat la articolul 14.
               Pentru ca reprezentanții vamali să fie autentificați și să poată avea acces la componentele comune ale SDV, abilitarea acestora de a acționa în această calitate trebuie să fie înregistrată în sistemul GUU&SD sau într-un sistem de gestionare a identității și a accesului instituit de un stat membru în conformitate cu articolul 18.

               (2)   Autentificarea și verificarea accesului funcționarilor statelor membre în scopul accesului la componentele comune ale SDV se efectuează utilizând serviciile de rețea furnizate de Comisie.

               (3)   Autentificarea și verificarea accesului personalului Comisiei în scopul accesului la componentele comune ale SDV se efectuează utilizând sistemul GUU&SD sau serviciile de rețea furnizate de Comisie.

            Articolul 7
            Portalul comercianților din UE

               (1)   Portalul comercianților din UE este un punct de intrare în SDV pentru operatorii economici și alte persoane.

               (2)   Portalul comercianților din UE este interoperabil cu SGDV central, precum și cu SGDV naționale, în cazul în care statele membre creează astfel de sisteme.

               (3)   Portalul comercianților din UE este utilizat pentru cererile și autorizațiile menționate la articolul 5 alineatul (1), precum și pentru gestionarea deciziilor referitoare la acele cereri și autorizații, atunci când respectivele autorizații sau decizii pot avea un impact în mai mult de un stat membru.

               (4)   Un stat membru poate decide că portalul comercianților din UE poate fi utilizat pentru cererile și autorizațiile menționate la articolul 5 alineatul (1), precum și pentru gestionarea deciziilor referitoare la acele cereri și autorizații, atunci când respectivele autorizații sau decizii au un impact numai în statul membru respectiv.
               Dacă un stat membru decide să utilizeze portalul comercianților din UE pentru autorizațiile sau deciziile care au un impact numai în statul membru respectiv, acesta informează Comisia în acest sens.

            Articolul 8
            SGDV central

               (1)   SGDV central este utilizat de autoritățile vamale pentru prelucrarea cererilor și a autorizațiilor menționate la articolul 5 alineatul (1), precum și pentru gestionarea deciziilor referitoare la acele cereri și autorizații, pentru a verifica dacă sunt îndeplinite condițiile de acceptare a unei cereri și de luare a unei decizii.

               (2)   SGDV central este interoperabil cu portalul comercianților din UE, cu serviciile de informații despre clienți și cu SGDV naționale, în cazul în care statele membre creează astfel de sisteme.

            Articolul 9
            Consultarea dintre autoritățile vamale prin utilizarea SDV
            O autoritate vamală a unui stat membru utilizează SGDV central atunci când trebuie să consulte o autoritate vamală a unui alt stat membru înainte de a lua o decizie cu privire la cererile sau autorizațiile menționate la articolul 5 alineatul (1).

            Articolul 10
            Serviciile de informații despre clienți
            Serviciile de informații despre clienți sunt utilizate pentru stocarea centralizată a datelor referitoare la autorizațiile menționate la articolul 5 alineatul (1), precum și a deciziilor referitoare la acele autorizații, și permit consultarea, reproducerea și validarea respectivelor autorizații prin alte sisteme electronice instituite în scopul articolului 16 din cod.

            Articolul 11
            Portalul național al comercianților

               (1)   În cazul în care este creat, portalul național al comercianților constituie un punct de intrare suplimentar în SDV pentru operatorii economici și pentru alte persoane.

               (2)   În ceea ce privește cererile și autorizațiile menționate la articolul 5 alineatul (1), precum și gestionarea deciziilor referitoare la acele cereri și autorizații, atunci când respectivele autorizații sau decizii pot avea un impact în mai mult de un stat membru, operatorii economici și alte persoane pot alege să utilizeze portalul național al comercianților, în cazul în care a fost creat, sau portalul comercianților din UE.

               (3)   Portalul național al comercianților este interoperabil cu SGDV național, în cazul în care acesta a fost creat.

               (4)   În cazul în care un stat membru creează un portal național al comercianților, el informează Comisia în acest sens.

            Articolul 12
            SGDV național

               (1)   În cazul în care a fost creat, un SGDV național este utilizat de autoritatea vamală a statului membru care l-a creat pentru prelucrarea cererilor și a autorizațiilor menționate la articolul 5 alineatul (1), precum și pentru gestionarea deciziilor referitoare la acele cereri și autorizații, pentru a verifica îndeplinirea condițiilor de acceptare a unei cereri și de luare a unei decizii.

               (2)   SGDV național este interoperabil cu SGDV central în scopul consultării dintre autoritățile vamale, astfel cum se menționează la articolul 9.

            Articolul 13
            Migrarea către SDV a datelor referitoare la autorizații

               (1)   Datele referitoare la autorizațiile menționate la articolul 5 alineatul (1) – atunci când respectivele autorizații au fost eliberate începând cu 1 mai 2016 sau au fost acordate în conformitate cu articolul 346 din Regulamentul de punere în aplicare (UE) 2015/2447 al Comisiei (7) și pot avea un impact în mai mult de un stat membru – sunt migrate și stocate în SDV, dacă aceste autorizații sunt valabile la data migrării. Migrarea are loc cel târziu până la 1 mai 2019.
               Un stat membru poate hotărî să aplice primul paragraf și în ceea ce privește autorizațiile menționate la articolul 5 alineatul (1) care au un impact numai în statul membru respectiv.

               (2)   Autoritățile vamale se asigură că datele care urmează să fie migrate în conformitate cu alineatul (1) respectă cerințele în materie de date prevăzute în anexa A la Regulamentul delegat (UE) 2015/2446 și în anexa A la Regulamentul de punere în aplicare (UE) 2015/2447. În acest scop, ele pot solicita informațiile necesare de la titularul autorizației.

         CAPITOLUL III

            SISTEMUL DE GESTIONARE UNIFORMĂ A UTILIZATORILOR ȘI DE SEMNĂTURĂ DIGITALĂ (GUU&SD)

            Articolul 14
            Obiectul și structura sistemului GUU&SD

               (1)   Sistemul GUU&SD permite comunicarea între Comisie și sistemele de gestionare a identității și accesului ale statelor membre, menționate la articolul 18, pentru a furniza un acces autorizat securizat la sistemele electronice pentru personalul Comisiei, operatorii economici și alte persoane.

               (2)   Sistemul GUU&SD este alcătuit din următoarele componente comune:

                           (a)

                           un sistem de gestionare a accesului;

                           (b)

                           un sistem de gestionare a administrației.

               (3)   Fiecare stat membru creează un sistem de gestionare a identității și accesului, ca o componentă națională a sistemului GUU&SD.

            Articolul 15
            Utilizarea sistemului GUU&SD
            Sistemul GUU&SD este utilizat pentru a se asigura autentificarea și verificarea accesului:

                        (a)

                        operatorilor economici și al altor persoane, cu scopul de a avea acces la componentele comune ale SDV, ale sistemului ITOE și ale sistemului AEO;

                        (b)

                        personalului Comisiei, cu scopul de a avea acces la componentele comune ale SDV, ale sistemului ITOE, ale sistemului EORI și ale sistemului AEO și în scop de întreținere și gestionare a sistemului GUU&SD.

            Articolul 16
            Sistemul de gestionare a accesului
            Comisia instituie sistemul de gestionare a accesului pentru a valida cererile de acces prezentate de operatorii economici și de alte persoane în cadrul sistemului GUU&SD, prin interoperare cu sistemele de gestionare a identității și accesului ale statelor membre, menționate la articolul 18.

            Articolul 17
            Sistemul de gestionare a administrației
            Comisia instituie sistemul de gestionare a administrației pentru a gestiona normele de autentificare și autorizare necesare pentru validarea datelor de identificare ale operatorilor economici și ale altor persoane, cu scopul de a permite accesul la sistemele electronice.

            Articolul 18
            Sistemele de gestionare a identității și accesului ale statelor membre
            Statele membre instituie un sistem de gestionare a identității și accesului, pentru a asigura:

                        (a)

                        o înregistrare și o stocare securizată a datelor de identificare ale operatorilor economici și ale altor persoane;

                        (b)

                        un schimb securizat al datelor de identificare semnate și criptate ale operatorilor economici și ale altor persoane.

         CAPITOLUL IV

            SISTEMUL DE INFORMAȚII TARIFARE OBLIGATORII EUROPENE (ITOE)

            Articolul 19
            Obiectul și structura sistemului ITOE

               (1)   În conformitate cu articolele 33 și 34 din cod, sistemul ITOE permite următoarele:

                           (a)

                           comunicarea între Comisie, statele membre, operatorii economici și alte persoane în scopul prezentării și prelucrării cererilor și deciziilor ITO;

                           (b)

                           gestionarea oricărui eveniment ulterior care ar putea avea efecte asupra cererii sau a deciziei inițiale;

                           (c)

                           monitorizarea utilizării obligatorii a deciziilor ITO;

                           (d)

                           monitorizarea și gestionarea utilizării extinse a deciziilor ITO.

               (2)   Sistemul ITOE este alcătuit din următoarele componente comune:

                           (a)

                           un portal al comercianților din UE;

                           (b)

                           un sistem ITOE central;

                           (c)

                           capacitatea de a monitoriza utilizarea deciziilor ITO.

               (3)   Statele membre pot crea, ca o componentă națională, un sistem național de informații tarifare obligatorii („sistem ITO național”) și un portal național al comercianților.

            Articolul 20
            Utilizarea sistemului ITOE

               (1)   Sistemul ITOE este utilizat pentru transmiterea, prelucrarea, schimbul și stocarea de informații referitoare la cereri și decizii legate de ITO sau la orice eveniment ulterior care ar putea avea efecte asupra cererii sau a deciziei inițiale, astfel cum se menționează la articolul 21 alineatul (1) din Regulamentul de punere în aplicare (UE) 2015/2447.

               (2)   Sistemul ITOE este utilizat pentru a sprijini monitorizarea de către autoritățile vamale a respectării obligațiilor care decurg din ITO, în conformitate cu articolul 21 alineatul (3) din Regulamentul de punere în aplicare (UE) 2015/2447.

               (3)   Sistemul ITOE este utilizat de Comisie pentru a informa statele membre, în conformitate cu articolul 22 alineatul (2) al treilea paragraf din Regulamentul de punere în aplicare (UE) 2015/2447, de îndată ce sunt atinse cantitățile de mărfuri care pot fi vămuite în cursul unei perioade de utilizare prelungită.

            Articolul 21
            Autentificare și acces la sistemul ITOE

               (1)   Autentificarea și verificarea accesului operatorilor economici și al altor persoane în scopul accesului la componentele comune ale sistemului ITOE se efectuează utilizând sistemul GUU&SD menționat la articolul 14.
               Pentru ca reprezentanții vamali să fie autentificați și să poată avea acces la componentele comune ale sistemului ITOE, abilitarea acestora de a acționa în această calitate trebuie să fie înregistrată în sistemul GUU&SD sau într-un sistem de gestionare a identității și a accesului instituit de un stat membru în conformitate cu articolul 18.

               (2)   Autentificarea și verificarea accesului funcționarilor statelor membre în scopul accesului la componentele comune ale sistemului ITOE se efectuează utilizând serviciile de rețea furnizate de Comisie.

               (3)   Autentificarea și verificarea accesului personalului Comisiei în scopul accesului la componentele comune ale sistemului ITOE se efectuează utilizând sistemul GUU&SD sau serviciile de rețea furnizate de Comisie.

            Articolul 22
            Portalul comercianților din UE

               (1)   Portalul comercianților din UE este un punct de intrare în sistemul ITOE pentru operatorii economici și alte persoane.

               (2)   Portalul comercianților din UE este interoperabil cu sistemul ITOE central și oferă redirecționare către portalurile naționale ale comercianților, în cazul în care au fost create sisteme ITO naționale de către statele membre.

               (3)   Portalul comercianților din UE este utilizat pentru transmiterea și schimbul de informații referitoare la cereri și decizii legate de ITO sau la orice eveniment ulterior care ar putea avea efecte asupra cererii sau a deciziei inițiale.

            Articolul 23
            Sistemul ITOE central

               (1)   Sistemul ITOE central este utilizat de autoritățile vamale pentru prelucrarea, schimbul și stocarea de informații referitoare la cereri și decizii legate de ITO sau la orice eveniment ulterior care ar putea avea efecte asupra cererii sau a deciziei inițiale, pentru a verifica dacă sunt îndeplinite condițiile de acceptare a unei cereri și de luare a unei decizii.

               (2)   Sistemul ITOE central este utilizat de autoritățile vamale în scopul articolului 16 alineatul (4), al articolului 17 și al articolului 21 alineatul (2) litera (b) și alineatul (5) din Regulamentul de punere în aplicare (UE) 2015/2447.

               (3)   Sistemul ITOE central este interoperabil cu portalul comercianților din UE și cu sistemele ITO naționale, în cazul în care acestea au fost create.

            Articolul 24
            Consultarea dintre autoritățile vamale prin utilizarea sistemului ITOE central
            O autoritate vamală a unui stat membru utilizează sistemul ITOE central pentru a consulta o autoritate vamală a unui alt stat membru, în vederea asigurării respectării articolului 16 alineatul (1) din Regulamentul de punere în aplicare (UE) 2015/2447.

            Articolul 25
            Monitorizarea utilizării deciziilor ITO
            Capacitatea de a monitoriza utilizarea deciziilor ITO se utilizează în scopul articolului 21 alineatul (3) și al articolului 22 alineatul (2) al treilea paragraf din Regulamentul de punere în aplicare (UE) 2015/2447.

            Articolul 26
            Portalul național al comercianților

               (1)   În cazul în care un stat membru a creat un sistem ITO național în conformitate cu articolul 19 alineatul (3), portalul național al comercianților este principalul punct de intrare în sistemul ITO național pentru operatorii economici și alte persoane.

               (2)   Operatorii economici și alte persoane utilizează portalul național al comercianților, în cazul în care a fost creat, în legătură cu cereri și decizii legate de ITO sau cu orice eveniment ulterior care ar putea avea efecte asupra cererii sau a deciziei inițiale.

               (3)   Portalul național al comercianților este interoperabil cu sistemul ITO național, în cazul în care acesta a fost creat.

               (4)   Portalul național al comercianților facilitează procese echivalente celor facilitate de portalul comercianților din UE.

               (5)   În cazul în care un stat membru creează un portal național al comercianților, el informează Comisia în acest sens. Comisia se asigură că portalul național al comercianților poate fi accesat direct de pe portalul comercianților din UE.

            Articolul 27
            Sistemul ITO național

               (1)   Un sistem ITO național, în cazul în care a fost creat, este utilizat de autoritatea vamală a statului membru care l-a creat pentru prelucrarea, schimbul și stocarea de informații referitoare la cereri și decizii legate de ITO sau la orice eveniment ulterior care ar putea avea efecte asupra cererii sau a deciziei inițiale, pentru a verifica dacă sunt îndeplinite condițiile de acceptare a unei cereri sau de luare a unei decizii.

               (2)   Autoritatea vamală a unui stat membru utilizează sistemul ITO național în scopul articolului 16 alineatul (4), al articolului 17 și al articolului 21 alineatul (2) litera (b) și alineatul (5) din Regulamentul de punere în aplicare (UE) 2015/2447, cu excepția cazului în care utilizează sistemul ITOE central în aceste scopuri.

               (3)   Sistemul ITO național este interoperabil cu portalul național al comercianților și cu sistemul ITOE central.

         CAPITOLUL V

            SISTEMUL DE ÎNREGISTRARE ȘI IDENTIFICARE A OPERATORILOR ECONOMICI (EORI)

            Articolul 28
            Obiectul și structura sistemului EORI
            Sistemul EORI permite o înregistrare și o identificare unică, la nivelul Uniunii, a operatorilor economici și a altor persoane.
            Sistemul EORI este alcătuit din următoarele componente:

                        (a)

                        un sistem EORI central;

                        (b)

                        sisteme EORI naționale, în cazul în care sunt create de statele membre.

            Articolul 29
            Utilizarea sistemului EORI

               (1)   Sistemul EORI este utilizat în următoarele scopuri:

                           (a)

                           pentru a primi datele pentru înregistrarea operatorilor economici și a altor persoane, astfel cum se menționează în anexa 12-01 la Regulamentul delegat (UE) 2015/2446 („datele EORI”) furnizate de statele membre;

                           (b)

                           pentru a stoca la nivel central datele EORI referitoare la înregistrarea și identificarea operatorilor economici și a altor persoane;

                           (c)

                           pentru a pune datele EORI la dispoziția statelor membre.

               (2)   Sistemul EORI permite accesul online al autorităților vamale la datele EORI stocate la nivelul sistemului central.

               (3)   Sistemul EORI este interoperabil cu toate celelalte sisteme electronice în care se utilizează numărul EORI.

            Articolul 30
            Autentificare și acces la sistemul EORI central

               (1)   Autentificarea și verificarea accesului funcționarilor statelor membre în scopul accesului la componentele comune ale sistemului EORI se efectuează utilizând serviciile de rețea furnizate de Comisie.

               (2)   Autentificarea și verificarea accesului personalului Comisiei în scopul accesului la componentele comune ale sistemului EORI se efectuează utilizând sistemul GUU&SD sau serviciile de rețea furnizate de Comisie.

            Articolul 31
            Sistemul EORI central

               (1)   Sistemul EORI central este utilizat de autoritățile vamale în scopul articolului 7 din Regulamentul de punere în aplicare (UE) 2015/2447.

               (2)   Sistemul EORI central este interoperabil cu sistemele EORI naționale, în cazul în care acestea au fost create.

            Articolul 32
            Sistemul EORI național

               (1)   Un sistem EORI național, în cazul în care a fost creat, este utilizat de autoritatea vamală a statului membru care l-a creat pentru schimbul și stocarea datelor EORI.

               (2)   Un sistem EORI național este interoperabil cu sistemul EORI central.

         CAPITOLUL VI

            SISTEMUL OPERATORILOR ECONOMICI AUTORIZAȚI (AEO)

            Articolul 33
            Obiectul și structura sistemului AEO

               (1)   Sistemul AEO permite comunicarea între Comisie, statele membre, operatorii economici și alte persoane în scopul prezentării și prelucrării cererilor AEO și al acordării de autorizații AEO, precum și în scopul gestionării oricărui eveniment ulterior care ar putea avea efecte asupra deciziei inițiale, astfel cum se menționează la articolul 30 alineatul (1) din Regulamentul de punere în aplicare (UE) 2015/2447.

               (2)   Sistemul AEO este alcătuit din următoarele componente comune:

                           (a)

                           un portal al comercianților din UE;

                           (b)

                           un sistem AEO central.

               (3)   Statele membre pot crea următoarele componente naționale:

                           (a)

                           un portal național al comercianților;

                           (b)

                           un sistem național al operatorilor economici autorizați (denumit în continuare „sistem AEO național”).

            Articolul 34
            Utilizarea sistemului AEO

               (1)   Sistemul AEO este utilizat pentru transmiterea, schimbul, prelucrarea și stocarea de informații referitoare la cereri și decizii AEO sau la orice eveniment ulterior care ar putea avea efecte asupra deciziei inițiale, astfel cum se menționează la articolul 30 alineatul (1) și la articolul 31 alineatele (1) și (4) din Regulamentul de punere în aplicare (UE) 2015/2447.

               (2)   Autoritățile vamale utilizează sistemul AEO pentru a-și îndeplini obligațiile care le revin în temeiul articolului 31 alineatele (1) și (4) din Regulamentul de punere în aplicare (UE) 2015/2447 și pentru a ține evidența consultărilor relevante.

            Articolul 35
            Autentificare și acces la sistemul AEO central

               (1)   Autentificarea și verificarea accesului operatorilor economici și al altor persoane în scopul accesului la componentele comune ale sistemului AEO se efectuează utilizând sistemul GUU&SD menționat la articolul 14.
               Pentru ca reprezentanții vamali să fie autentificați și să poată avea acces la componentele comune ale sistemului AEO, abilitarea acestora de a acționa în această calitate trebuie să fie înregistrată în sistemul GUU&SD sau într-un sistem de gestionare a identității și a accesului instituit de un stat membru în conformitate cu articolul 18.

               (2)   Autentificarea și verificarea accesului funcționarilor statelor membre în scopul accesului la componentele comune ale sistemului AEO se efectuează utilizând serviciile de rețea furnizate de Comisie.

               (3)   Autentificarea și verificarea accesului personalului Comisiei în scopul accesului la componentele comune ale sistemului AEO se efectuează utilizând sistemul GUU&SD sau serviciile de rețea furnizate de Comisie.

            Articolul 36
            Portalul comercianților din UE

               (1)   Portalul comercianților din UE este un punct de intrare în sistemul AEO pentru operatorii economici și alte persoane.

               (2)   Portalul comercianților din UE este interoperabil cu sistemul AEO central și oferă redirecționare către portalurile naționale ale comercianților, în cazul în care acestea au fost create.

               (3)   Portalul comercianților din UE este utilizat pentru transmiterea și schimbul de informații referitoare la cereri și decizii AEO sau la orice eveniment ulterior care ar putea avea efecte asupra deciziei inițiale.

            Articolul 37
            Sistemul AEO central

               (1)   Sistemul AEO central este utilizat de către autoritățile vamale pentru schimbul și stocarea informațiilor referitoare la cereri și decizii AEO sau la orice eveniment ulterior care ar putea avea efecte asupra deciziei inițiale.

               (2)   Autoritățile vamale utilizează sistemul AEO central în scopul articolelor 30 și 31 din Regulamentul de punere în aplicare (UE) 2015/2447.

               (3)   Sistemul AEO central este interoperabil cu portalul comercianților din UE și cu sistemele AEO naționale, în cazul în care acestea au fost create.

            Articolul 38
            Portalul național al comercianților

               (1)   Portalul național al comercianților, în cazul în care a fost creat, permite schimbul de informații cu privire la cererile și deciziile AEO.

               (2)   Operatorii economici utilizează portalul național al comercianților, în cazul în care a fost creat, pentru a face schimb de informații cu autoritățile vamale cu privire la cererile și deciziile AEO.

               (3)   Portalul național al comercianților este interoperabil cu sistemul AEO național.

            Articolul 39
            Sistemul AEO național

               (1)   Un sistem AEO național, în cazul în care a fost creat, este utilizat de către autoritatea vamală a statului membru care l-a creat pentru schimbul și stocarea informațiilor referitoare la cereri și decizii AEO sau la orice eveniment ulterior care ar putea avea efecte asupra deciziei inițiale.

               (2)   Sistemul AEO național este interoperabil cu portalul național al comercianților, în cazul în care a fost creat, și cu sistemul AEO central.

         CAPITOLUL VII

            FUNCȚIONAREA SISTEMELOR ELECTRONICE ȘI FORMAREA ÎN UTILIZAREA ACESTORA

            Articolul 40
            Dezvoltarea, testarea, instalarea și gestionarea sistemelor electronice

               (1)   Componentele comune sunt dezvoltate, testate, instalate și gestionate de către Comisie. Componentele naționale sunt dezvoltate, testate, instalate și gestionate de către statele membre.

               (2)   Statele membre asigură interoperabilitatea componentelor naționale cu componentele comune.

            Articolul 41
            Întreținerea și modificările aduse sistemelor electronice

               (1)   Comisia efectuează întreținerea componentelor comune, iar statele membre efectuează întreținerea componentelor lor naționale.

               (2)   Comisia și statele membre asigură funcționarea neîntreruptă a sistemelor electronice.

               (3)   Comisia poate modifica componentele comune ale sistemelor electronice pentru a corecta defecțiuni, a adăuga noi funcționalități sau a le modifica pe cele existente.

               (4)   Comisia informează statele membre cu privire la modificările și actualizările componentelor comune.

               (5)   Statele membre informează Comisia cu privire la acele modificări și actualizări ale componentelor naționale care pot avea repercusiuni asupra funcționării componentelor comune.

               (6)   Comisia și statele membre pun la dispoziția publicului informațiile referitoare la modificările și actualizările sistemelor electronice în temeiul alineatelor (4) și (5).

            Articolul 42
            Avaria temporară a sistemelor electronice

               (1)   În cazul unei avarii temporare a sistemelor electronice, astfel cum se menționează la articolul 6 alineatul (3) litera (b) din cod, operatorii economici și alte persoane prezintă informațiile necesare îndeplinirii formalităților în cauză prin mijloacele stabilite de statele membre, inclusiv prin alte mijloace decât tehnicile de prelucrare electronică a datelor.

               (2)   Autoritățile vamale se asigură că informațiile prezentate în conformitate cu alineatul (1) sunt puse la dispoziție în sistemele electronice corespunzătoare în termen de șapte zile de la momentul în care sistemele electronice respective devin din nou disponibile.

               (3)   Comisia și statele membre se informează reciproc cu privire la indisponibilitatea sistemelor electronice rezultată în urma unei avarii temporare.

            Articolul 43
            Sprijin pentru formare în domeniul utilizării și funcționării componentelor comune
            Comisia sprijină statele membre prin furnizarea de materiale de formare adecvate referitoare la utilizarea și funcționarea componentelor comune ale sistemelor electronice.

         CAPITOLUL VIII

            PROTECȚIA DATELOR, GESTIONAREA DATELOR ȘI DREPTUL DE PROPRIETATE ASUPRA SISTEMELOR ELECTRONICE ȘI SECURITATEA ACESTORA

            Articolul 44
            Protecția datelor cu caracter personal

               (1)   Datele cu caracter personal înregistrate în sistemele electronice sunt prelucrate în scopul punerii în aplicare a legislației vamale având în vedere obiectivele specifice ale fiecăruia dintre sistemele electronice, astfel cum se prevede la articolul 4 alineatul (1), la articolul 14 alineatul (1), la articolul 19 alineatul (1), la articolul 28 și la articolul 33 alineatul (1).

               (2)   În conformitate cu articolul 62 din Regulamentul (UE) 2018/1725, autoritățile naționale de supraveghere în domeniul protecției datelor cu caracter personal și Autoritatea Europeană pentru Protecția Datelor cooperează pentru a asigura o supraveghere coordonată a prelucrării datelor cu caracter personal înregistrate în sistemele electronice.

            Articolul 45
            Actualizarea datelor în sistemele electronice
            Statele membre se asigură că datele înregistrate la nivel național corespund datelor înregistrate în componentele comune și că ele sunt ținute la zi.

            Articolul 46
            Limitarea accesului la date și a prelucrării datelor

               (1)   Datele înregistrate în componentele comune ale sistemelor electronice de către un stat membru pot fi accesate sau prelucrate de către statul membru respectiv. Ele pot fi, de asemenea, accesate și prelucrate de către un alt stat membru, dacă acesta este implicat în prelucrarea unei cereri sau în gestionarea unei decizii la care se referă datele.

               (2)   Datele înregistrate în componentele comune ale sistemelor electronice de către un operator economic sau de către o altă persoană pot fi accesate sau prelucrate de către operatorul economic respectiv sau de către persoana respectivă. Ele pot fi, de asemenea, accesate și prelucrate de către un stat membru implicat în prelucrarea unei cereri sau în gestionarea unei decizii la care se referă datele.

               (3)   Datele înregistrate în sistemul ITOE central de către un stat membru pot fi prelucrate de către statul membru respectiv. Ele pot fi, de asemenea, prelucrate de către un alt stat membru, dacă acesta este implicat în prelucrarea unei cereri la care se referă datele, inclusiv prin intermediul unei consultări în conformitate cu articolul 24. Datele respective pot fi accesate de toate statele membre în conformitate cu articolul 23 alineatul (2).

               (4)   Datele înregistrate în sistemul ITOE central de către un operator economic sau de către o altă persoană pot fi accesate sau prelucrate de către operatorul economic respectiv sau de către persoana respectivă. Datele respective pot fi accesate de toate statele membre în conformitate cu articolul 23 alineatul (2).

            Articolul 47
            Dreptul de proprietate asupra sistemului

               (1)   Comisia este proprietarul sistemului pentru componentele comune.

               (2)   Statele membre sunt proprietarii sistemului pentru componentele naționale.

            Articolul 48
            Securitatea sistemului

               (1)   Comisia asigură securitatea componentelor comune. Statele membre asigură securitatea componentelor naționale.
               În acest scop, Comisia și statele membre iau cel puțin măsurile necesare:

                           (a)

                           pentru a împiedica orice persoană neautorizată să acceseze instalațiile utilizate la prelucrarea datelor;

                           (b)

                           pentru a împiedica introducerea de date, precum și orice fel de consultare, modificare sau ștergere a datelor de către persoane neautorizate;

                           (c)

                           pentru a detecta oricare dintre activitățile menționate la literele (a) și (b).

               (2)   Comisia și statele membre se informează reciproc cu privire la orice activitate care ar putea provoca o încălcare sau o suspiciune de încălcare a securității sistemelor electronice.

         CAPITOLUL IX

            DISPOZIȚII FINALE

            Articolul 49
            Evaluarea sistemelor electronice
            Comisia și statele membre efectuează evaluări ale componentelor de care sunt responsabile și analizează, în particular, securitatea și integritatea componentelor și confidențialitatea datelor prelucrate în cadrul acestor componente.
            Comisia și statele membre se informează reciproc cu privire la rezultatele evaluării.

            Articolul 50
            Abrogare
            Regulamentul de punere în aplicare (UE) 2017/2089 se abrogă.

            Articolul 51
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 iunie 2019.

                  Pentru Comisie

                  Președintele

               Jean-Claude JUNCKER

            (1)  JO L 269, 10.10.2013, p. 1.

            (2)  Decizia de punere în aplicare (UE) 2016/578 a Comisiei din 11 aprilie 2016 de stabilire a programului de lucru referitor la dezvoltarea și instalarea sistemelor electronice prevăzute în Codul vamal al Uniunii (JO L 99, 15.4.2016, p. 6).

            (3)  Regulamentul de punere în aplicare (UE) 2017/2089 al Comisiei din 14 noiembrie 2017 privind modalitățile tehnice pentru dezvoltarea, întreținerea și utilizarea sistemelor electronice destinate schimbului de informații și pentru stocarea acestor informații în temeiul Codului vamal al Uniunii (JO L 297, 15.11.2017, p. 13).

            (4)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (JO L 119, 4.5.2016, p. 1).

            (5)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).

            (6)  Regulamentul delegat (UE) 2015/2446 al Comisiei din 28 iulie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii (JO L 343, 29.12.2015, p. 1).

            (7)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).


title: Regulamentul de punere în aplicare (UE) 2019/1027 al Comisiei din 21 iunie 2019 de aprobare a unor modificări care nu sunt minore ale caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate „Tiroler Speck” (IGP)

text:
                  24.6.2019

                  RO

                  Jurnalul Oficial al Uniunii Europene

                  L 167/18

         REGULAMENTUL DE PUNERE ÎN APLICARE (UE) 2019/1027 AL COMISIEI
         din 21 iunie 2019
         de aprobare a unor modificări care nu sunt minore ale caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate „Tiroler Speck” (IGP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (3) litera (a),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Austriei de aprobare a unor modificări ale caietului de sarcini al indicației geografice protejate (denumită în continuare „IGP”) „Tiroler Speck”, înregistrată în temeiul Regulamentului (CE) nr. 1065/97 al Comisiei (2).

                     (2)

                     Deoarece modificările în cauză nu erau minore în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) din Regulamentul (UE) nr. 1151/2012. Aceasta a fost, de asemenea, prima dată când a fost publicat un document unic pentru „Tiroler Speck”.

                     (3)

                     Concret, caietul de sarcini aplicabil atunci când a fost transmisă Comisiei cererea de modificare prevedea, în regulile sale de etichetare, că indicația geografică protejată „Tiroler Speck” nu putea fi tradusă în nicio altă limbă. Modificarea propusă avea ca scop, printre altele, să permită utilizarea denumirii protejate traduse, în anumite circumstanțe.

                     (4)

                     La 7 mai 2018, Comisia a primit un act de opoziție din partea Italiei. La 5 iulie 2018, Comisia a primit declarația de opoziție motivată aferentă. Italia se opunea modificării limitărilor legate de etichetare în ceea ce privește utilizarea de traduceri ale denumirii protejate. În temeiul articolului 10 alineatul (1) litera (c) din Regulamentul (UE) nr. 1151/2012, Italia susținea că, prin permiterea utilizării denumirii protejate traduse, chiar și împreună cu denumirea protejată în limba germană, s-ar periclita existența unei denumiri total sau parțial identice [Südtiroler Speck/Speck Alto Adige (IGP)].

                     (5)

                     Considerând această opoziție admisibilă, Comisia a invitat Austria și Italia, printr-o scrisoare din data de 16 august 2018, să desfășoare consultări corespunzătoare timp de trei luni, pentru a încerca să ajungă la un acord în conformitate cu procedurile lor interne.

                     (6)

                     Părțile au ajuns la un acord. Austria a comunicat Comisiei rezultatele acordului printr-o scrisoare din data de 30 august 2018. Austria și Italia au convenit ca regulile de etichetare din caietul de sarcini al denumirii „Tiroler Speck” (IGP) să mențină interdicția de a utiliza pe etichete traduceri ale denumirii protejate. Având în vedere cele de mai sus, trebuie concluzionat că, în ceea ce privește regulile de etichetare, acordul a înlocuit cererea de modificare.

                     (7)

                     În conformitate cu punctul 5.5 din cererea de modificare publicată, dispozițiile privind etichetarea din caietul de sarcini ar fi trebuit să fie înlocuite cu următorul text:
                     „Pe fiecare unitate care este ambalată și pregătită pentru vânzare, numărul exploatației, identificatorul de lot sub forma unui număr de lot sau a unei date a lotului și cuvintele «Tiroler Speck IGP» trebuie să apară în această formă într-un loc vizibil și într-un mod lizibil și indelebil.

                        În plus, poate să apară și bucata de carne utilizată și/sau regiunea producătorului din aria geografică delimitată. Exemple de etichetare: – «Bacon Tiroler Speck IGP»; – «Tiroler Speck IGP obținut din șuncă»; – «Tiroler Speck IGP – Speck din cotlet din Zillertal»; – «Tiroler Speck IGP obținut din burtă de porc, din regiunea Ötztal».

                        Se poate utiliza o indicație în limbajul comun din domeniul marketingului, cu condiția să apară și termenul german «Tiroler Speck IGP».

                        De asemenea, pot fi afișate nume, denumiri comerciale și mărci proprii, cu condiția ca ambalajul rezultat să nu inducă în eroare.”

                     (8)

                     Justificarea oferită pentru aceste modificări în cererea de modificare era următoarea:
                     „Normele detaliate și cuprinzătoare privind etichetarea ajută la îmbunătățirea transparenței și a informațiilor furnizate consumatorilor. De asemenea, a fost reglementată utilizarea unor informații suplimentare pentru a indica cu mai mare exactitate bucata de carne utilizată și/sau regiunea producătorului din aria geografică delimitată, astfel încât să se sublinieze caracterul regional al produsului și să se ofere o descriere mai detaliată a produsului, prin includerea unor informații suplimentare privind bucățile de carne utilizate. Acest lucru asigură o descriere mai exactă a produsului și informații mai bine orientate pentru clienți.”

                     (9)

                     În conformitate cu acordul menționat mai sus, dispozițiile privind etichetarea din caietul de sarcini vor fi, în schimb, înlocuite cu următorul text:
                     „Pe fiecare unitate care este ambalată și pregătită pentru vânzare, numărul exploatației, identificatorul de lot sub forma unui număr de lot sau a unei date a lotului și denumirea indicației geografice protejate «Tiroler Speck» trebuie să apară într-un loc vizibil și într-un mod lizibil și indelebil. Nu se permite traducerea în altă limbă a denumirii indicației geografice protejate «Tiroler Speck».

                        Termenul «indicație geografică protejată» și/sau abrevierea «IGP» trebuie să urmeze imediat denumirea indicației geografice protejate, «Tiroler Speck», și pot de asemenea să apară într-o altă limbă comună decât limba germană, fie în locul versiunii în limba germană, fie împreună cu aceasta.

                        Pentru o mai bună informare a consumatorilor, termenii care descriu produsul, inclusiv bucata de carne utilizată («șuncă», «Speck din cotlet», «Speck din burtă» sau «produs din șuncă», «produs din cotlet de porc», «produs din burtă de porc»), pot fi folosite de asemenea în limba comună a țării în care este comercializat produsul. Acești termeni trebuie însă separați în mod clar de indicația geografică protejată «Tiroler Speck». Acest lucru poate fi realizat prin separarea termenilor pe rânduri diferite, deși trebuie menținută o spațiere suficientă a rândurilor. Cu toate acestea, pe «etichetele tehnice» este posibil ca cei doi termeni să nu poată fi separați pe rânduri, din cauza restricțiilor de spațiu.

                        Fără a aduce atingere obligației de a face o distincție clară între indicația geografică protejată și denumirea descriptivă suplimentară, pe așa-numitele «etichete tehnice», și anume etichetele care sunt în general aplicate pe spatele produsului ambalat și gata de comercializare, se poate întâmpla ca, din cauza spațiului limitat, să nu fie posibilă o separare a celor două indicații pe rânduri diferite.

                        La termenii care descriu produsul trebuie să nu fie adăugate traduceri ale trimiterilor la regiunea Tirol ca loc de origine.

                        Poate fi indicată, de asemenea, regiunea producătorului din cadrul ariei geografice delimitate, dar aceasta trebuie să fie separată de indicația geografică protejată «Tiroler Speck» și de termenul «indicație geografică protejată» și/sau de abrevierea «IGP».

                        De asemenea, pot fi afișate nume, denumiri comerciale și mărci proprii, cu condiția ca ambalajul rezultat să nu inducă în eroare.”

                     (10)

                     Justificarea oferită în acord pentru aceste modificări, care trebuie considerate ca făcând parte din cererea de modificare, astfel cum a fost modificată de acord, este următoarea:
                     „Pe de o parte, se va asigura în continuare faptul că denumirea protejată «Tiroler Speck» este utilizată numai în versiunea sa înregistrată. Pe de altă parte, modificarea solicitată prevede informații descriptive suplimentare referitoare la produs în ceea ce privește bucățile de carne utilizate și regiunea producătorului din cadrul ariei geografice delimitate. Aceasta ar duce la o informare exhaustivă și transparentă a cumpărătorilor, în sensul Regulamentului (UE) nr. 1169/2011, și la o informare mai detaliată cu privire la indicația geografică protejată «Tiroler Speck». Ca exemplu pot fi menționate următoarele formulări: «Tiroler Speck IGP – Șuncă – din Zillertal», «Tiroler Speck IGP – produs din șuncă», «Tiroler Speck IGP Șuncă».”

                     (11)

                     Dat fiind că respectă dispozițiile Regulamentului (UE) nr. 1151/2012 și legislația UE, conținutul acordului încheiat între Austria și Italia ar trebui luat în considerare.

                     (12)

                     Documentul unic a fost modificat în consecință. Modificările aduse documentului unic în urma acordului nu sunt substanțiale și, în orice caz, ele readuc la situația inițială dispoziția privind etichetarea contestată în opoziție. Prin urmare, nu este necesară repetarea verificării conform articolului 51 alineatul (4) din Regulamentul (UE) nr. 1151/2012. Cu toate acestea, versiunea consolidată a documentului unic ar trebui publicată spre informare.

                     (13)

                     Având în vedere cele de mai sus, Comisia consideră că modificarea ar trebui aprobată astfel cum a fost modificată prin acord,

               ADOPTĂ PREZENTUL REGULAMENT:

            Articolul 1
            Se aprobă modificările caietului de sarcini publicate în Jurnalul Oficial al Uniunii Europene cu privire la denumirea „Tiroler Speck” (IGP), astfel cum sunt modificate conform prezentului regulament. Anexa la prezentul regulament conține documentul unic consolidat.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 iunie 2019.

                  Pentru Comisie

                  Președintele

               Jean-Claude JUNCKER

            (1)  JO L 343, 14.12.2012, p. 1.

            (2)  Regulamentul (CE) nr. 1065/97 al Comisiei din 12 iunie 1997 de completare a anexei la Regulamentul (CE) nr. 1107/96 al Comisiei privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 al Consiliului (JO L 156, 13.6.1997, p. 5).

            (3)  JO C 46, 8.2.2018, p. 8.

            ANEXĂ
            „TIROLER SPECK”

               Nr. UE: PGI-AT-02162 – 8.8.2016

               DOP ( )

               IGP (X)

            1.   Denumire (denumiri)

            „Tiroler Speck”
            2.   Statul membru sau țara terță

            Austria
            3.   Descrierea produsului agricol sau alimentar

            3.1.   Tipul de produs

            Clasa 1.2. Produse din carne (preparate, sărate, afumate etc.)
            3.2.   Descrierea produsului căruia i se aplică denumirea de la punctul 1.

            „Tiroler Speck” (IGP) este un produs artizanal tradițional din carne de porc conservată, fabricat din pulpă, cotlet, burtă, spată sau ceafă dezosată, care se sărează apoi uscat, se condimentează cu un amestec special de condimente care includ cel puțin ienupăr, piper negru și usturoi, se conservă, se afumă la rece conform unui proces specific fiecărei regiuni, folosind cel puțin 50 % lemn de fag sau de frasin, și se usucă în aer liber. Culoarea exterioară este maro închis, iar culoarea în secțiune este roșiatică, cu un strat alb de grăsime. Mirosul este puternic condimentat și aromat, cu note mature clare și cu miros de afumătură. Gustul este ușor picant, trecând de la note clare de fum, ușor de recunoscut, la o aromă bogată de carne, și completat de un gust sărat distinct.
            Proprietăți fizico-chimice și microbiologice:

                        raportul apă/proteine: max. 1,7 (toleranță + 0,2);

                        conținutul de sare (NaCl): max. 5,0 % [toleranță + 1,5 % (centru) + 2,0 % (margine)].

                  Produsul „Tiroler Speck” este fabricat exclusiv în aria geografică delimitată și este disponibil, în forma finală, ambalat fie în vid, fie în atmosferă controlată și nefeliat, în bucăți sau feliat.
            3.3.   Hrană pentru animale (doar în cazul produselor de origine animală) și materii prime (doar în cazul produselor prelucrate)

            Bucățile de carne utilizate pentru „Tiroler Speck” (IGP) sunt originare din Uniunea Europeană și cuprind pulpă cu șorici, cu sau fără mușchiul spetei, cotlet cu șorici, burtă cu șorici (cu sau fără cartilaje), spată cu șorici și ceafă fără șorici, sunt complet dezosate și sunt tăiate conform bunei practici de fabricație.
            3.4.   Etape specifice ale producției care trebuie să se desfășoare în aria geografică delimitată

            Toate etapele de producție (de la etapa de sărare până la produsul final) se realizează în aria geografică delimitată.
            3.5.   Norme specifice privind felierea, răzuirea, ambalarea etc. ale produsului la care se referă denumirea înregistrată

            Produsul „Tiroler Speck” (IGP) trebuie să fie feliat de un specialist format în producția de „Tiroler Speck” (IGP), cunoscut sub denumirea de „Tiroler Speckmeister”, sau să fie feliat sub supravegherea acestuia. În timpul felierii, fiecare lot finalizat trebuie să fie supus unei verificări senzoriale pentru a se asigura faptul că nu există abateri nedorite în ceea ce privește culoarea sau gustul. În cazul în care există defecte (cum ar fi putrefacția, defecte de culoare sau formarea nedorită a unei margini uscate), trebuie să se ia măsuri imediate pentru adaptarea parametrilor de control (cum ar fi temperatura, umiditatea sau durata fiecărei etape din proces) pentru loturile sau unitățile aflate încă în producție. Pentru a se garanta rapiditatea procesului de asigurare a calității, activitățile pentru producția de unități ambalate de „Tiroler Speck” (IGP) sunt realizate exclusiv în exploatația producătoare sau în grupul de exploatații [și anume, o exploatație comercială cu mai multe puncte de lucru, în fiecare dintre acestea realizându-se etape individuale ale producției de „Tiroler Speck” (IGP), sau care deține mai multe adrese poștale în același district].
            Pentru a se evita orice efecte dăunătoare rezultate din oxidare sau din uscare sau ca urmare a alterării microbiologice din cauza formării unei pelicule de mucegai și pentru a se evita astfel o pierdere a calității, intervalul de timp dintre feliere și ambalare trebuie să fie scurt, motiv pentru care ambalarea produsului „Tiroler Speck” (IGP) nefeliat, în bucăți sau feliat, ambalat în vid sau în atmosferă controlată, trebuie să se realizeze în aria geografică delimitată. Cu toate acestea, în cazul în care, ca urmare a unor prevederi specifice, este necesară o perioadă de depozitare înainte de începerea felierii, depozitarea trebuie să se realizeze numai în ambalaj în vid sau în atmosferă controlată (ambalarea inițială) pentru a se evita pierderea calității ca urmare a uscării suplimentare sau ca urmare a alterării microbiologice din cauza formării unei pelicule de mucegai. Ulterior, produsul „Tiroler Speck” (IGP) fie este tăiat în bucăți pentru uz casnic, fie este îndepărtat de șorici, preparat și tăiat în felii ori preparat pentru a fi „gata de utilizare în bucătărie” și, în orice caz, este ambalat în vid sau în atmosferă controlată (ambalarea finală).
            Produsul „Tiroler Speck” (IGP) poate fi vândut nefeliat unităților din sectorul desfacerii cu amănuntul de produse alimentare, atât timp cât este feliat în prezența cumpărătorului, cu condiția ca această cantitate de „Tiroler Speck” (IGP) nefeliat să nu depășească 10 % din lotul din ziua respectivă și ca, la momentul verificării în cadrul procesului de feliere (în bucăți, felii, cuburi etc.), partea rămasă să nu prezinte semne că lotul conține defecte care să sugereze că produsul „Speck” care urmează să fie vândut nefeliat prezintă defecte.
            3.6.   Norme specifice privind etichetarea produsului la care se referă denumirea înregistrată

            Pe fiecare unitate care este ambalată și gata de vânzare, numărul exploatației, identificatorul de lot sub forma unui număr de lot sau a unei date a lotului și denumirea indicației geografice protejate „Tiroler Speck” trebuie să apară într-un loc vizibil și într-un mod lizibil și indelebil. Nu se permite traducerea în altă limbă a denumirii indicației geografice protejate „Tiroler Speck”.
            Termenul „indicație geografică protejată” și/sau abrevierea „IGP” trebuie să urmeze imediat denumirea indicației geografice protejate, „Tiroler Speck”, și pot de asemenea să apară într-o altă limbă comună decât limba germană, fie în locul versiunii în limba germană, fie împreună cu aceasta.
            Pentru o mai bună informare a consumatorilor, termenii care descriu produsul, inclusiv bucata de carne utilizată („șuncă”, „Speck din cotlet”, „Speck din burtă” sau „produs din șuncă”, „produs din cotlet de porc”, „produs din burtă de porc”), pot fi folosite de asemenea în limba comună a țării în care este comercializat produsul. Acești termeni trebuie însă separați în mod clar de indicația geografică protejată „Tiroler Speck”. Acest lucru poate fi realizat prin separarea termenilor pe rânduri diferite, deși trebuie menținută o spațiere suficientă a rândurilor. Cu toate acestea, pe „etichetele tehnice” este posibil ca cei doi termeni să nu poată fi separați pe rânduri, din cauza restricțiilor de spațiu.
            La termenii care descriu produsul trebuie să nu fie adăugate traduceri ale trimiterilor la regiunea Tirol ca loc de origine.
            Poate fi indicată, de asemenea, regiunea producătorului din cadrul ariei geografice delimitate, dar aceasta trebuie să fie separată de indicația geografică protejată „Tiroler Speck” și de termenul „indicație geografică protejată” și/sau de abrevierea „IGP”.
            De asemenea, pot fi afișate nume, denumiri comerciale și mărci proprii, cu condiția ca ambalajul rezultat să nu inducă în eroare.
            4.   Delimitarea concisă a ariei geografice

            Landul Tirol
            5.   Legătura cu aria geografică

            În peisajul montan din Tirol, care este caracterizat de terenuri agricole, producția de „Speck” ca mod de conservare a cărnii proaspete a fost dezvoltată și rafinată de-a lungul multor generații. Cunoștințele privind rețeta specială de condimente și metoda tradițională de fabricare pentru produsul „Tiroler Speck” au fost transmise de fiecare generație de fermieri copiilor lor. Această tradiție, transmisă de la o persoană la alta, a luat forma unui standard general acceptat pentru producția comercială de astăzi a produsului „Tiroler Speck”. Procesul de uscare în aerul curat de munte din Tirol, procesul de afumare ușoară folosind amestecuri de condimente specifice și utilizarea lemnului de fag sau de frasin pentru a produce fumul – toate acestea fiind componente necesare ale procesului de producție – constituie o procedură aparte, specific regională, care îi conferă produsului „Tiroler Speck” aspectul caracteristic maro închis. Cu excepția „Schopfspeck” („Speck” obținut din ceafă), suprafețele secțiunii prezintă un strat alb de grăsime, iar carnea are o culoare roșie aprinsă, care se închide pe măsură ce se apropie de partea cărnoasă. Caracteristicile inconfundabile ale acestui produs constau în aroma picantă și parfumată, cu note mature sesizabile și gustul ușor picant cu note de fum și de sare, totodată având la bază aroma de carne de porc. În această imagine de ansamblu, variațiile regionale și modificările subtile ale caracteristicilor organoleptice sunt obișnuite, în funcție de particularitățile culturale înrădăcinate în regiunile și în văile corespunzătoare din aria geografică delimitată. În consecință, anumite aspecte ale naturii tipice a produsului, cum ar fi profilul de gust sau notele de fum de lemn, dobândesc caracteristici regionale speciale fără a influența sau a modifica identitatea globală a „Tiroler Speck” (IGP).
            Metoda tradițională de fabricare, dezvoltată în aria geografică, se bazează pe cunoștințele producătorilor, care au fost transmise de la o generație la alta, de-a lungul secolelor.
            Cunoștințele și tradiția artizanală a „Tiroler Speckmeister” asigură menținerea calității ridicate a produsului. Secolele de experiență practică a „Tiroler Speckmeister” cu privire la efectele pe care materiile prime și condițiile climatice le au asupra calității produsului (inclusiv cunoștințele privind factorii perturbatori de influență, cauzele anomaliilor, proprietățile în continuă schimbare ale materiilor prime și factorii de mediu, precum și efectele reciproce ale parametrilor de producție) joacă un rol esențial în atingerea unui standard înalt de calitate a produsului final. Prin urmare, durata procesului de uscare în aer liber este măsurată de „Tiroler Speckmeister” pe baza condițiilor climatice actuale din regiune și a dimensiunii bucății de carne. Acest lucru este necesar pentru a asigura un proces atent de uscare și un produs de o calitate ireproșabilă cu toate trăsăturile sale specifice (culoare exterioară maro închis, textură variind între moderat-fermă și fermă, aromă de ienupăr cu note sărate sesizabile și miros de afumătură).
            Supravegherea procesului de producție de către „Tiroler Speckmeister”, care beneficiază de formare specializată suplimentară regulată, previne orice efecte dăunătoare asupra produsului și orice pierdere a calității.

               Trimitere la publicarea caietului de sarcini

            [articolul 6 alineatul (1) al doilea paragraf din regulament]
            https://www.patentamt.at/herkunftsangaben/tirolerspeck/